Tretchi se kuns haal R2,3 miljoen | Netwerk24
Deur Marthinus van Bart 16 Oktober 2016 00:00
After the Masquerade van Tretchikoff het vandeesweek R1 023 120 in Kaapstad behaal.
Vyf lotte kuns deur Vladimir Griegorovich Tretchikoff, die Russies gebore kunstenaar wat Suid-Afrika van 1946 af in rep en roer gehad het met sy skilderye, is vandeesweek vir altesame R2 324 756 deur Strauss & Co opgeveil.
Die skildery After the Masquerade, wat net meer as R1 miljoen behaal het, lyk baie na Tretchikoff se bekende Lost Orchid, wat in die besit van ’n Amerikaanse versamelaar is en waarvan ’n vervalsing in 2009 vir R2,9 miljoen in Kaapstad verkoop is.
’n Landmeter van Riversdal met besonder hoë agting vir Tretchikoff se werk het hom in 1952 by sy ateljee in Kaapstad besoek. Daar het hy die pas voltooide After the Masque­rade gesien en dit vir 125 ghienies gekoop. In vandag se geldwaarde sou dit ongeveer R125 000 wees.
Die koper se vrou was hewig ontsteld omdat haar man soveel vir die kunswerk betaal het. Hy het haar toe beloof om geen sterk drank meer te drink nie en het tot sy dood by sy belofte gehou.
Vis van ametis is Tretchikoff se enigste beeldhouwerk.
Tretchikoff het dié halssnoer vir sy vrou, Natalie, ontwerp.
Die landmeter was die enigste eienaar van die kunswerk, totdat dit nou op die veiling beland het.
Tretchikoff se enigste beeldhouwerk, Vis van Ametis, is vir R353 776 opgeveil. Die afslaer se waardasie was hoogstens R150 000.
Die halssnoer wat Tretchikoff vir sy vrou, Natalie, van ametis en goud ontwerp en laat maak het, het R159 152 behaal hoewel die waardasie van Strauss & Co slegs R70 000 was.
* Stuur gerus veilingnuus aan kultuurkroniek@gmail.com.
Meer oor: Marthinus Van Bart | Kunsveilings
Tretchi se enigste beeldhouwerk opgeveil